รัฐบาลไทย-ข่าวทำเนียบรัฐบาล-รมว.พม. เปิดกิจกรรมวิชาการเนื่องในโอกาสครบรอบ 45 ปี การเคหะแห่งชาติ มุ่งพัฒนาที่อยู่อาศัยและเมืองน่าอยู่อย่างยั่งยืน
วันพฤหัสบดีที่ 22 กุมภาพันธ์ 2561
รมว.พม. เปิดกิจกรรมวิชาการเนื่องในโอกาสครบรอบ 45 ปี การเคหะแห่งชาติ มุ่งพัฒนาที่อยู่อาศัยและเมืองน่าอยู่อย่างยั่งยืน
รมว.พม. เปิดกิจกรรมวิชาการเนื่องในโอกาสครบรอบ 45 ปี การเคหะแห่งชาติ มุ่งพัฒนาที่อยู่อาศัยและเมืองน่าอยู่อย่างยั่งยืน
วันนี้ (22 ก.พ.61) เวลา 09.30 น.พลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานในพิธีเปิดกิจกรรมวิชาการเนื่องในโอกาสครบรอบ 45 ปี การเคหะแห่งชาติ ในหัวข้อ "แนวทางการพัฒนาที่อยู่อาศัยและการพัฒนาเมืองน่าอยู่อย่างยั่งยืน” พร้อมกล่าวปาฐกถาพิเศษ เรื่อง "แนวทางการพัฒนาที่อยู่อาศัยและการพัฒนา เมืองน่าอยู่อย่างยั่งยืน” โดยมี ดร.ธัชพล กาญจนกูล ผู้ว่าการการเคหะแห่งชาติ เข้าร่วมการเสวนาในหัวข้อ "เทคโนโลยีและนวัตกรรมที่สําคัญต่อการพัฒนาที่อยู่อาศัย” ณ ห้องอโนมาแกรนด์ โรงแรมอโนมา แกรนด์ กรุงเทพฯ
รัฐบาลโดย พลเอก ประยุทธ์ จันทร์โอชา นายกรัฐมนตรี ได้ให้ความสําคัญอย่างยิ่งในการพัฒนาประเทศเกี่ยวกับการลดความเหลื่อมล้ําในสังคม และการสร้างโอกาสในการเข้าถึงสวัสดิการและบริการของรัฐ โดยเฉพาะความมั่นคงในที่อยู่อาศัยของประชาชนผู้มีรายได้น้อย เพื่อยกระดับคุณภาพชีวิตในระยะยาว ซึ่งสอดคล้องกับนโยบายในระดับสากล ได้แก่ การพัฒนาที่ยั่งยืน (Sustainable Development Goals: SDGs) ของสหประชาชาติ วาระใหม่แห่งการพัฒนาเมือง (New Urban Agenda: NUA) และเมืองสุขภาวะขององค์การอนามัยโลก และนโยบายในระดับประเทศ ได้แก่ การจัดการและพัฒนาที่อยู่อาศัย โดยให้ความสําคัญกับการพัฒนาที่อยู่อาศัยที่สอดคล้องกับคุณภาพชีวิตและเป็นมิตรต่อสิ่งแวดล้อมตามยุทธศาสตร์ชาติ 20 ปี และแผนพัฒนาเศรษฐกิจและสังคมแห่งชาติ ฉบับที่ 12 ซึ่งทิศทางเหล่านี้ ได้มุ่งเน้นการพัฒนาที่อยู่อาศัยอย่างยั่งยืน ทั้งนี้ รัฐบาลได้มอบหมายให้กระทรวงการพัฒนาสังคมและความมั่นคงของมนุษย์ (พม.) เป็นเจ้าภาพในการจัดทําแผนแม่บทการพัฒนาที่อยู่อาศัย 20 ปี (พ.ศ. 2560 - 2579) โดยการเคหะแห่งชาติ (กคช.) เป็นหน่วยงานหลักในการดําเนินการการพัฒนาที่อยู่อาศัยสําหรับผู้มีรายได้น้อยและปานกลาง เพื่อการพัฒนาชุมชนให้เข้มแข็ง สามารถพัฒนาตนเองได้ และพัฒนาเมืองให้มีสภาพแวดล้อมที่ดี ตลอดจนการบริหารจัดการชุมชนเพื่อให้บรรลุเป้าหมายการพัฒนาที่ยั่งยืน ดังนั้น เพื่อให้สามารถบรรลุเป้าหมายดังกล่าว กคช. ได้ดําเนินการพัฒนาที่อยู่อาศัยอย่างต่อเนื่อง โดยมีการศึกษาวิจัยและพัฒนาร่วมกับศูนย์บริการวิชาการ จุฬาลงกรณ์มหาวิทยาลัย ในการจัดทําคู่มือเกณฑ์การประเมินชุมชนน่าอยู่น่าสบายอย่างยั่งยืน สําหรับผู้มีรายได้น้อย หรือ Ecovillage ซึ่งเกณฑ์ดังกล่าว เป็นแนวทางการออกแบบและประเมินโครงการ เพื่อตอบรับการใช้งานและส่งเสริมสุขภาวะของผู้อยู่อาศัย ช่วยลดการใช้พลังงาน และผลกระทบอันเกิดจากการพัฒนาและดําเนินงานโครงการ เพื่อสร้างชุมชนที่ผู้อยู่อาศัยสามารถพึ่งพาตนเองได้และมีความยั่งยืนในระยะยาว
สําหรับการจัดกิจกรรมวิชาการเนื่องในโอกาสครบรอบ 45 ปี การเคหะแห่งชาติ ในหัวข้อ "แนวทางการพัฒนาที่อยู่อาศัยและการพัฒนาเมืองน่าอยู่อย่างยั่งยืน” ในวันนี้ จัดขึ้นเพื่อเป็นเวทีนําเสนอและแลกเปลี่ยนเรียนรู้ประสบการณ์และความรู้เกี่ยวกับแนวทางการพัฒนาที่อยู่อาศัยและการพัฒนาเมือง การแสดงบทบาทของหน่วยงานและขยายเครือข่ายความร่วมมือทางวิชาการด้านการพัฒนาที่อยู่อาศัยและการพัฒนาเมือง ซึ่งภายในงานประกอบด้วยกิจกรรมสําคัญอาทิ 1) การปาฐกถาพิเศษ เรื่อง "แนวทางการพัฒนาที่อยู่อาศัยและการพัฒนาเมืองน่าอยู่อย่างยั่งยืน” 2) การเสวนาหัวข้อ"เทคโนโลยีและนวัตกรรมที่สําคัญต่อการพัฒนาที่อยู่อาศัย” และ 3) การจัดแสดงนิทรรศการของการเคหะแห่งชาติ ได้แก่ การแสดงผลการดําเนินงานตลอดระยะเวลา 45 ปี Smart City แนวคิดเมืองอัจฉริยะ "โครงการฟื้นฟูเมืองชุมชนดินแดง” การแสดงแบบบ้านผู้สูงอายุที่ไม่ใช่ผู้สูงอายุ และโครงการลดก๊าซเรือนกระจกที่เหมาะสมของประเทศ
การจัดกิจกรรมในวันนี้ นับว่าเป็นส่วนช่วยในการขับเคลื่อนการพัฒนาที่อยู่อาศัยที่ประหยัดพลังงาน และเป็นมิตร ต่อสิ่งแวดล้อมของประเทศไทย เพื่อยกระดับคุณภาพชีวิตในการอยู่อาศัยของประชาชนให้ได้มีที่อยู่อาศัยที่เหมาะสม มีคุณภาพ ได้มาตรฐาน สอดคล้องกับความสามารถของแต่ละกลุ่มเป้าหมายอย่างเพียงพอ และเป็นการผลักดันให้ผู้เกี่ยวข้องทุกภาคส่วน ตระหนักถึงความสําคัญของการพัฒนาที่อยู่อาศัยประหยัดพลังงาน และเป็นมิตรต่อสิ่งแวดล้อมที่เป็นประโยชน์ต่อประชาชนและประเทศชาติ อันจะนําไปสู่การพัฒนาที่ยั่งยืนต่อไป